વસંતનું આગમન એટલે ધરતીનું નવપલ્લવ થવું, ધરતીનું જાણે સોળ શણગાર સજી ખીલી ઉઠવું, નવા ખીલેલા રંગબેરંગી ફૂલોથી અને નવી કૂંપળોથી વૃક્ષો અને છોડવાનું મહેકી ઉઠવું, પક્ષીઓનો મીઠો કલરવ, નવા ખીલેલા ફૂલો ઉપર ભમરાઓનું ગુંજન, આમ્રકુંજમાં કોયલનો મીઠો કલરવ, વાડી અને ખેતરોનું નવપલ્લવ થવું, ખળખળ વહેતી નદીના કિનારે ઢળતી સાંજના સમયે સૂરજ અને ચંદ્રનું થતું મિલન, શિયાળાની ઠંડીની વિદાય અને ગ્રીષ્મના હળવા તાપના આગમન સાથે ઋતુના સમતોલપણા સાથે મંદ મંદ વાતો પવન જેના સ્પર્શથી શરીરને થતો આહલાદક અનુભવ આપણા મનને પ્રફુલ્લિત કરી દે છે. કવિઓ અને પ્રકૃતિપ્રેમીઓ આ ઋતુનો અદભુત આનંદમેળવે છે. વસંતઋતુમાં માનવજીવન, પક્ષીઓ અને આખીયે પ્રકૃતિના લોકો હીલોળા લે છે.